อาชีพ  Fund Manager
ในช่วง 2-3 ปีที่ผ่านมานี้ มีหลายคนที่อยากเป็น Fund Manager กันมาก
29 ส.ค. 2555

โดย...วรวรรร ธาราภูมิ
ในช่วง 2-3 ปีที่ผ่านมานี้ มีหลายคนที่อยากเป็น Fund Manager กันมาก 
เคยถามว่า ทำไมอยากมีอาชีพนี้กันนัก เขาตอบกันว่า 1.เท่ 2.มีพลังอำนาจกำหนดทิศทางตลาดได้ 3.จะได้รวย
ข้อ 1 ที่ว่าเท่นั้น ไม่รู้ว่าเท่ตรงไหน เพราะอาชีพอย่างพวกเราต้องทำงานหนัก ต้องเผชิญแรงกดดันมากมายและต้องมีวินัยสูง ต้องถ่อมตน ไม่เหิมเกริม เนื่องจากเรากำลังจัดการเงินทองของผู้คนที่ทำงานมาเหนื่อยยากกว่าจะมีเงินเก็บมาให้เราบริหารด้วยความหวังและความไว้วางใจ หากเราประมาทไม่สำนึกในเรื่องนี้ เราก็จะทำร้ายเจ้าของเงินที่เขาอุตส่าห์ฝากความหวังไว้กับเรา
จริงอยู่ที่ว่าเราอาจไม่สามารถทำให้เขาได้กำไรเสมอไป แถมบางครั้งยังขาดทุนได้หากตลาดไม่เอื้ออำนวย แต่หากเราทำอย่างเต็มความสามารถ และทำไปด้วยความรู้คิด ด้วยสติ และสุจริตมีจริยธรรม เราก็เป็น Fund Manager ที่ดี ที่ควรภาคภูมิใจในตนเอง 
ข้อ 2 ที่ว่ามีพลังอำนาจกำหนดทิศทางตลาดได้นั้น มันก็ไม่ใช่น่าจะเข้าใจผิดกันมากกว่า ไม่มีใครกำหนดทิศทางให้ Mr.Market ได้อย่างแท้จริง หากเป็นหุ้นเล็กๆ มีปริมาณการซื้อขายน้อย ก็อาจดันราคาได้ แต่ก็ชั่วคราวเท่านั้น เพราะอีกไม่นานราคาหุ้นย่อมต้องสะท้อนความเป็นจริง ดังนั้นการที่ใครจะไปดันราคาขึ้นหรือไปแกล้งทุบราคาลง ก็ย่อมเจ็บตัวเองในที่สุด ยกเว้นพวกที่ทำเพื่อตนเอง ซึ่งพวกนี้หากมีก็เป็นเหลือบในวงการ ที่เราต้องช่วยกันชี้เบาะแสและกำจัดออกไป
ในอีกด้านหนึ่งพลังอำนาจที่ว่ามันเกิดได้หากไปคิดในแง่ว่า Fund Manager เป็นลูกค้าของโบรกเกอร์ โบรกเกอร์บางรายเลยพยายามเอาใจ ให้นั่น ให้นี่ หรือ Fund Manager ที่นิสัยไม่ดีก็อาจไปข่มขู่ เรียกร้องจะเอาผลประโยชน์ส่วนตัวจากโบรกเกอร์ 
หากมี Fund Manager ประพฤติตนเสื่อมเสียอย่างนั้น โบรกเกอร์ก็มีหน้าที่แจ้งไปยัง บลจ.ต้นสังกัด หรือแจ้งไปยังสมาคมบริษัทจัดการลงทุน (สมาคม บลจ.) หรือแจ้งสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ไปเลย อย่าไปกลัวว่าจะเสียออร์เดอร์
จริงอยู่ที่เรื่องแบบนี้ไม่มีใครรู้หากโบรกเกอร์ไม่บอก แต่หากคุณปล่อยให้มันเกิด คุณก็กลายเป็นทาสเขา และคุณเองก็ผิดกฎระเบียบผิดจรรยาบรรณโบรกเกอร์ หากโบรกเกอร์ยังทำอยู่ คุณก็จะถูกพวกเราจำนวนมากที่อยู่ฝั่งไม่เอาอามิสสินจ้างหยุดส่งออร์เดอร์ และของอย่างนี้ไม่มีความลับสักวันหนึ่งเราก็รู้
ส่วน ข้อ 3 ที่ว่าจะได้รวยนั้น ต้องอธิบายกันให้ชัดเจนว่า หากเราจะรวยจากการซื้อขายตัดหน้ากองทุนที่เราบริหารมันก็ผิดกฎหมายอย่างร้ายแรงและผิดจรรยาบรรณด้วย ใครที่ทำก็จะโดนลงโทษ จะช้า จะเร็ว ก็โดนแน่ๆ ตัวอย่างก็มีให้เห็นกันแล้ว
การไปรับหุ้นจองเข้าประโยชน์ส่วนตนเองก็เช่นกัน ใครทำก็จะผิดกฎ ผิดจริยธรรม และจะเสื่อมเสียชื่อเสียงของทั้งตนเองและวงศ์สกุลด้วย 
ส่วนหากคิดว่าจะรวยจากการทำงานนั้น ขอบอกว่าอาชีพเราก็คือลูกจ้างบริษัทเหมือนคนชั้นกลางคนอื่น และสำหรับบริษัทที่มีเจ้าของนั้น ก็ย่อมไม่มีเจ้าของรายใดที่จะแบ่งผลกำไรเป็นโบนัสให้พวกเรามากเกินไปกว่าที่เราควรจะได้ เจ้าของกิจการเขาย่อมต้องทำให้เกิดสมดุลระหว่างตนเองกับลูกจ้างตามผลงานและภาวะตลาด
นอกจากนี้ จำได้ไหมที่ Mr.Cramer เจ้าของรายการ Mad Money เคยบอกว่า “ทำงานเป็นลูกจ้างอย่างเดียวไม่มีวันรวย ในตลาดมีหุ้นเป็นพันๆ ตัวที่ทำให้เรารวยได้...” 
แต่ตรงนี้เราก็มีข้อจำกัดในฐานะที่ทำงานด้านจัดการกองทุน นั่นก็คือ เราถูกปิดโอกาสในการลงทุนจากกฎเกณฑ์ ก.ล.ต. จากสมาคมฯ และจากกฎภายในบริษัทมากมาย ทั้งนี้ก็เพื่อไม่ให้พวกเราไปลงทุนโดยเอาเปรียบลูกค้า
สรุปก็คือ เราไม่มีโอกาสลงทุนเพื่อให้ตนเองรวยได้โดยเสรีแบบคนอื่นๆ This is the price we have to pay 
บางคนบอกว่าไม่เชื่อหรอกว่า พวกเราจะไม่ให้ Nominee ลงทุนแทน 
มันก็อาจจะมีบ้างไม่สามารถตอบแทนคนอื่นได้ แต่เชื่อมั่นว่าพวกเราส่วนใหญ่ไม่ทำ ไม่เคยทำ และจะไม่ทำ เนื่องจากเรารักในอาชีพนี้ รักในเกียรติและศักดิ์ศรีของเรามากกว่า และเรารู้จักเพียงพอในสิ่งที่เราได้รับ
ที่สำคัญการที่เราเป็นกันแบบนี้มันทำให้เรากล้าที่จะพูด กล้าที่จะแสดงออกได้อย่างตรงไปตรงมา เพราะการที่เราไม่มีแผล เราจะสบายใจ และมีอิสรภาพในการประกอบวิชาชีพได้อย่างสุจริต
นอกจากนี้ ในการบริหารกองทุนให้ประสบผลสำเร็จ ก็ไม่ได้ขึ้นกับ Fund Manager เพียงเท่านั้น ยังต้องมีงานวิเคราะห์จากโบรกเกอร์ที่เก่งๆ จากทีมวิจัยภายในที่ดี มีวิสัยทัศน์ มีความขยันหมั่นเพียร และต้องมี Dealer ซึ่งก็คือ คนเคาะซื้อ เคาะขายหลักทรัพย์ให้กองทุนตามคำสั่งของ Fund Manager ที่เก่งด้วย 
3 กำลังหลักนี้ มีความสำคัญเท่าๆ กัน แต่จะสำเร็จด้วยดีและยั่งยืนกว่า ถ้าทุกอย่างอยู่ในบริษัทที่มีวิสัยทัศน์ มีความเข้าใจความเป็นไปในตลาดในโลก และมีทีม Support ทุกๆ ด้านที่กลมเกลียว มีความเชื่อมั่นศรัทธาในสิ่งดีๆ ที่ทุกคนทำ
ทั้งนี้ หลายอย่างอาจเลียนแบบกันได้ แต่บางอย่างที่สำคัญมันต้องเกิดจากจิตวิญญาณและความศรัทธาในอาชีพที่สั่งสมกันมานานโดยต่อเนื่อง 
อย่างไรก็ตาม ลูกค้าที่มีเวลา มีความสามารถ มีความชำนาญ และสามารถเข้าถึงข้อมูลได้รวดเร็ว ก็สามารถลงทุนเองโดยไม่ต้องใช้ Fund manager ได้ 
Happy Investing and Invest Like A Champion ค่ะ